     เป็นอีก 1 ร้านก๋วยเตี๋ยวที่ค่อนข้างมีคนกล่าวถึงกันเยอะในอยุธยา "ก๋วยเตี๋ยวไข่กรุงศรี" มาง่ายมาก เลี้ยวซ้ายเข้าถนนเส้นสนามกีฬากลางมา ร้านเป็นอาคารพาณิชย์อยู่ถัดไปจากสนามกีฬา เมนูอาหารมีหลากหลาย ทั้งข้าว ก๋วยเตี๋ยว ของว่างอย่างหมูสะเต๊ะ หมูยอลวกจิ้ม ลูกชิ้น น้ำแข็งไส ดังก๋วยเตี๋ยว ก็ต้องชิมก๋วยเตี๋ยวสินะ
     - บะหมี่ต้มยำไข่หมูเด้ง เสริฟมาในชามขนาดกลางเส้นพอประมาณ หมูเด้ง 4 5 ก้อน กับไข่ต้มยางมะตูมในน้ำต้มยำน้ำข้น สีสันผ่านชิมดูก่อน อึ๊ยรสไม่จัดจ้านแบบหน้าตา ค่อนมาทางจืด อาจจะต้องปรุงเพิ่มให้ถูกใจในแต่ละคน
     - บะหมี่ต้มยำไข่หมูกรอบ น้ำเดียวกันกับขามข้างบน เพียงเปลี่ยนทอปปิ้ง ชีวิตก็เปลี่ยน (หรอ) 
     - หมูยอลวกจิ้ม เป็นหมูยอพริกไทยดำ จิ้มกับน้ำจิ้มซีฟู๊ดรสเปรี้ยวเผ็ด ทานได้แบบไม่โดดเด่น
     - หมูสะเต๊ะ ชุดเล็กมาเป็นเมนูสุดท้ายของโต๊ะ ตัวหมูย่างแข็ง และแห้งไปหน่อย น้ำจิ้มติดหวานและใสไปนิด 
    จากภาพรวมแล้ว ส่วนตัวคือเฉยๆนะ ในเรื่องของรสชาติ  รึจะบอกว่าแบบที่เป็นหม้อไฟใหญ่ๆจะจี๊ดจ๊าดกว่า อันนี้คงต้องถามคนเคยมา 
     การให้บริการ กลางๆ คนเยอะเพราะมาช่วงพักเที่ยง อาหารรอนิดนึง อันนี้เข้าใจได้ ความสะอาดของร้านก็ไม่ได้ขี้เหร่
     ราคากับคุณภาพ พอไปด้วยกันได้อยู่นะ ถามความอยากมาซ้ำ ขอคิดอีกสักแป๊บ แต่ถ้ามีใครชวน ก็จะมาลองชิมที่เป็นหม้อไฟเลยแล้วกัน